VENDIM
Nr. 629, datë 8.11.2023

PËR PËRCAKTIMIN E PROCEDURËS DHE MËNYRËS SË KOMPENSIMIT TË DREJTË PËR PËRDORIMIN E VEPRAVE PA AUTOR

Në mbështetje të nenit 100 të Kushtetutës dhe të pikës 4, të nenit 75/2, të ligjit nr. 35/2016, “Për të drejtat e autorit dhe të drejtat e tjera të lidhura me to”, të ndryshuar, me propozimin e ministrit të Kulturës, Këshilli i Ministrave

VENDOSI:

1. Ky vendim ka për objekt përcaktimin e procedurës e të mënyrës së kompensimit të drejtë për përdorimin e veprave pa autor.
2. Për qëllim të këtij projektvendimi, termat “vepër pa autor” dhe “kompensim i drejtë” kanë të njëjtin kuptim si në ligjin nr. 35/2016, “Për të drejtat e autorit dhe të drejtat e tjera të lidhura me to”, të ndryshuar.
3. Autori, bashkautori ose agjencia e administrimit kolektiv, e autorizuar nga autori ose bashkautori, paraqesin një kërkesë me shkrim për dhënien fund të statusit për veprat pa autor dhe për përllogaritjen e kompensimit të drejtë.
4. Kërkesa për kompensimin e drejtë paraqitet tek institucioni i cili ka përdorur veprën pa autor. 
5. Kërkesa për kompensimin e drejtë shoqërohet me dokumentacionin, si më poshtë vijon:
[bookmark: _GoBack]a) Dokumentin e identifikimit të autorit ose bashkautorit;
b) Dokumentin që vërteton se kërkuesi është titullar i të drejtave për veprën pa autor; 
c) Të dhënat për vendndodhjen e autorit ose të bashkautorit;
ç) Aktin noterial të përfaqësimit në rast se kërkesa kryhet nga një përfaqësues ligjor;
d) Vendim gjykate për të vërtetuar se kërkuesi është titullar i të drejtave për veprën pa autor, në pamundësi për të plotësuar kushtin e shkronjës “b” të kësaj pike.
6. Institucionet e parashikuara në pikën 1, të nenit 16/2, të ligjit nr. 35/2016, “Për të drejtat e autorit dhe të drejtat e tjera të lidhura me to”, të ndryshuar, përcaktojnë shumën e kompensimit të drejtë dhe mënyrën e shpërblimit, në konsultim me autorin ose bashkautorin, pasi kanë përfunduar statusin “vepër pa autor”.
7. Shuma e kompensimit të drejtë përcaktohet sipas kategorive të veprave pa autor, duke marrë parasysh:
a) qëllimin e përdorimit të veprës, sipas përcaktimit të nenit 75/2, të ligjit nr. 35/2016, “Për të drejtat e autorit dhe të drejtat e tjera të lidhura me to”, të ndryshuar;
b) dëmin e shkaktuar autorit ose bashkautorit gjatë përdorimit të veprave pa autor, në lidhje me të drejtat personale pasurore dhe jopasurore të tyre;
c) shpenzimet e institucionit për të kryer kërkimet shteruese për përcaktimin e statusit “vepër pa autor”, digjitalizimin, indeksimin, katalogimin, ruajtjen apo edhe vënien në dispozicion të publikut të veprës pa autor.
8. Nëse shuma e kompensimit të drejtë dhe mënyra e shpërblimit nuk përcaktohen pas konsultimit me autorin ose bashkautorin, ajo përcaktohet bazuar në metodologjinë dhe masat e tarifave të shpërblimit të veprave të mbrojtura nga e drejta e autorit në sistemin e administrimit kolektiv, duke iu referuar së njëjtës kategori veprash.
9. Pas përfundimit të statusit “vepër pa autor” dhe kompensimit të drejtë, institucioni përdor veprën vetëm me autorizim/kontratë me shkrim të autorit, bashkautorit apo titullarit të të drejtave të veprës origjinale.
10. Institucioni njofton menjëherë ministrinë përgjegjëse për të drejtën e autorit për përfundimin e statusit “vepër pa autor” dhe fillimin ose jo të procedurave për kompensimin e drejtë.
11. Ministria përgjegjëse për të drejtën e autorit përditëson bazën e të dhënave për veprat pa autor.
12. Kompensimi paguhet nga institucioni që ka përdorur veprën.
13. Nëse vepra është në bashkautorësi, kompensimi i paguhet titullarëve të të drejtave bashkërisht. Në rast të mungesës së informacionit për pjesën takuese të secilit bashkautor, kompensimi paguhet në masa të barabarta.
14. Në rast se autori ose bashkautori nuk janë dakord me shumën e kompensimit, ato kanë të drejtën e ankimit sipas dispozitave të Kodit të Procedurave Administrative të Republikës së Shqipërisë.
15. Autori ose bashkautori kanë të drejtën e ankimit në gjykatë.
16. Ngarkohen Ministria e Kulturës, bibliotekat publike, institucionet arsimore, muzetë, personat e tjerë juridikë që kryejnë veprimtari muzeore, arkivat dhe transmetuesit publikë që janë krijuar në Republikën e Shqipërisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

2

